Mõiste Herrschaft kõige sobivam eestikeelne vaste on domineerimine. Domineerimist määratleb Weber kui tõenäosust leida kuulekust teatud korralduste suhtes antud isikute poolt, sõltumata sellest, millel selline võimalus rajaneb (Weber 1990: 28). Domineerimissuhte jaoks on oluline teatud minimaalse kuulekussoovi, minimaalse kuuletumishuvi olemasolu (Weber 1990: 122). Põhimõtteliselt võib see soov või huvi olla tingitud lihtsalt hirmust vägivalla või sanktsioonide ees mingi korralduse täitmatajätmise, mingi mittekuuletumise pärast. Weberi tekstide analüüs näitab, et see tõepoolest nii ka on. Domineerimine on seega võimu eriliik, mille raames ei tarvitata vahetult jõudu, ent pole välistatud jõu kasutamise ähvardus korralduse mittetäitmisel. Jõu kasutamise ähvardus eeldab aga reeglina tõepoolest jõu kasutamise võimaluse olemasolu. Tegemist on laiamahulise suhtekategooriaga, mis võib hõlmata kõige autoritaarsemaid vorme. Seetõttu ei olegi otstarbekas eestikeelse vastena kasutada mõistet autoriteet, sest sellel on meie keelepruugis reeglina konsensuslik suunitlus: Autoriteet on indiviidi A võime panna indiviid B tegema midagi sellist, mida see muidu ei teeks, kusjuures B on veendunud A õiguses niimoodi talitada.